## La Generalitat licita per 1,6 milions d’euros els projectes per a renovar els emissaris de la xarxa de depuració de Xàbia, Vinaròs, Orpesa, Cullera, Gandia i Dénia

*** La renovació forma part del pla d’obres de l’Entitat Pública de Sanejament d’Aigües Residuals
* Els emissaris submarins aboquen aigües tractades al litoral i requerixen la seua renovació per a garantir el seu funcionament correcte**

La Vicepresidència Segona per a la Recuperació, Medi Ambient, Infraestructures i Territori, a través de l’Entitat Pública de Sanejament d’Aigües Residuals (EPSAR), ha licitat per 1.647.618 euros la redacció dels projectes de construcció destinats a renovar els emissaris submarins de la xarxa de depuració de Xàbia Arenal, Vinaròs, Orpesa, Cullera, Gandia i Dénia, amb l’objectiu d’assegurar la seua integritat i correcte funcionament.

Esta actuació s’emmarca en el pla d’obres d’este any de l’EPSAR per a dotar els municipis d’infraestructures adequades de sanejament i depuració, així com per a reformar o ampliar les instal·lacions ja existents.

Els emissaris submarins aboquen al litoral aigües prèviament tractades en estacions depuradores, sotmeses a processos que garantixen la protecció del medi receptor en condicions normals de funcionament. Al llarg dels anys, s’han dut a terme diversos treballs de renovació i reparació per a mantindre l’operativitat i seguretat d’estos sistemes.

Amb este objectiu, l’EPSAR realitza anualment labors de vigilància estructural i, en els seus últims informes, ha detectat la necessitat de renovar els emissaris de Xàbia Arenal, Vinaròs, Orpesa, Cullera, Gandia i Dénia, mitjançant un disseny actualitzat que garantisca el seu correcte funcionament estructural i ambiental i assegure un rendiment adequat.

Per a fer-ho, la licitació preveu la redacció de projectes que definisquen solucions de dimensionament, traçat, materials i equips, incloent instal·lacions de bombament i altres elements de capçalera, sempre d’acord amb als requisits legals i a criteris de solidesa, funcionalitat i protecció mediambiental.

Per a facilitar l’execució, el contracte s’ha dividit en tres lots independents. El lot 1 correspon a Vinaròs i Orpesa (Castelló), amb un pressupost de 534.653,63 euros; el lot 2 comprén Cullera i Gandia (València), amb 570.766,32 euros; i el lot 3 inclou Dénia i Xàbia Arenal (Alacant), amb 542.198,7 euros.

Fecha: 20/11/2025